泊舟
作者：釋文珦
朝代：宋

paragraphs: 泊舟青林傍，日入風色莫。
翩翩群鳥歸，各以類相聚。
我生獨何爲，孤立寡良遇。
落落天壤間，真如惠王瓠。
苦吟復誰聽，直道遭時惡。
齒豁眼已昏，鬒髮坐成素。
躑躅中夜起，霑衣苦多露。
仰視天一方，繁星不知數。
故鄉何由返，年老忘歸路。
良宵苦無悰，明朝又何處。
餘生但迍邅，百念空回互。
感激動悲歌，鄰舟還詬怒。
吞聲入篷底，局促似罝兔。
行役古所嘆，人生亦多誤。